มันนี่ทูเดย์
ไทยประกันชีวิตผุดศูนย์บนห้างหรูใหม่
26 มี.ค. 2558

ไทยประกันชีวิตผุดศูนย์บนห้างหรูใหม่
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต เปิดเผยว่า เพื่อเพิ่มการบริการแก่ผู้เอาประกันให้ครอบคลุมทุกพื้นที่และมุ่งบริหารความสัมพันธ์กับลูกค้าระดับ B+ ขึ้นไป จึงได้เปิดศูนย์บริการลูกค้าภายในศูนย์การค้าดิเอ็มควอเทียร์ ส่งผลให้ปัจจุบันบริษัทมีสาขาให้บริการผู้เอาประกันและประชาชนทั่วไปทั่วประเทศกว่า 310 สาขา
ทั้งนี้ บริษัทได้จัดแคมเปญตั้งแต่วันที่ 27 มี.ค.–31 พ.ค. โดยผู้เอาประกันที่ชำระเบี้ยประกันภายในศูนย์ดังกล่าว ตั้งแต่ 2,000 บาทขึ้นไป รับคูปองชิงรางวัลคอนโดมิเนียมหรูและรถเบนซ์ มูลค่ารวมกว่า 14.4 ล้านบาท และผู้เอาประกันที่ชำระเบี้ยประกันตั้งแต่ 1 หมื่นบาทขึ้นไป รับคูปองชิงรางวัล 2 ใบ พร้อม Gift Voucher 500 บาท รวมถึงการลุ้นรางวัลอื่นๆ 
ลีสซิ่งกสิกรไทยอัดแคมเปญมอเตอร์โชว์
นายสุรัตน์ ลีลาทวีวัฒน์ กรรมการผู้จัดการ บริษัท ลีสซิ่งกสิกรไทย เปิดเผยว่า บริษัทได้ออกแคมเปญพิเศษร่วมกับค่ายรถยนต์หลายค่าย เพื่อดันยอดปล่อยสินเชื่อเช่าซื้อรถยนต์กสิกรไทยในงาน บางกอกอินเตอร์เนชั่นแนล มอเตอร์โชว์ ครั้งที่ 36” ระหว่างวันที่ 25 มี.ค.-5 เม.ย.นี้ ด้วยโปรโมชั่นส่วนลดดอกเบี้ยพิเศษเฉพาะรุ่น อาทิ ฮุนได เอลันตรา รับดอกเบี้ย 0% เมื่อดาวน์ 20% ผ่อน 48 งวด และฮอนด้าให้ดอกเบี้ยพิเศษเริ่มต้น 0% หรือฟรีประกันภัย อย่างไรก็ตาม การปล่อยสินเชื่อที่เข้มงวด หนี้ครัวเรือนสูง และราคาสินค้าเกษตรตกต่ำ จึงอาจส่งผลกระทบให้ยอดจองรถในงานต่ำกว่าที่ทางผู้จัดงานคาดไว้ที่ 4 หมื่นคันได้